钦定古今图书集成/明伦汇编/官常典/第099卷 > 周宪王有炖
## 钦定古今图书集成/明伦汇编/官常典/第099卷 > 周宪王有炖

按《明外史周定王传》：“宪王有炖，周定王橚长子也。博
学善书。为世子时，刻《东书堂帖》，制乐府新声，大梁人
歌之。弟汝南王有㷲数讦有炖，宣宗为书谕之。有㷲
与弟新安王有熹，乃诈为祥符王。有爝与赵王书，辞
甚悖，置彰德城外。都指挥王友得书以闻，宣宗逮友，
讯无迹，召有爝至，曰：‘必有㷲为此书’。讯之具服。有㷲”
少与高煦善。建文中，尝诬定王反。靖难后，定王请诛
之。成祖不忍，徙之大理。定王老，始归。有熹喜食生人
肝脑，薄暮伺人于门，掠而杀之。其邸前日未晡，行迹
为断。至是并免为庶人。正统四年，有炖薨，无子，妃巩
氏及夫人施氏、欧氏、陈氏、张氏、韩氏、李氏皆殉死。英
宗谥妃“贞烈”，六夫人“贞顺”，厚葬之。弟简王有爝嗣，景
泰三年薨。子“靖王”子垕嗣，七年薨。弟“懿王子。”嗣，成
化二十一年薨。子惠王同镳嗣，弘治十一年薨。世子
安㶇，未袭封而卒。孙恭王睦㰂嗣。
按《列朝诗集》有炖，周定王之长子，高皇帝之孙也。洪
熙元年袭封，景泰三年薨，在位二十八年，谥曰宪王。
遭世隆平，奉藩多暇，勤学好古，留心翰墨，集古名迹
十卷，手自临摹勒石，名《东书堂集古法帖》，历代重之。
制诚斋乐府传奇若干种，音律谐美，流传内府，至今
中原弦索多用之。李梦阳《汴中元宵》绝句云：“中山孺子倚新妆，赵女燕姬总擅场。齐唱宪王新乐府，金梁
桥外月如霜。”由今日思之，东京梦华之感，可胜道哉！
王诗有《诚斋录》《新录》诸集传于世。如《春日》云：“深巷日
斜巢燕急，小楼风静落花闲。”《春夜》云：“彩槛露浓垂柳
湿，珠帘风静落花香。”《秋夜》云：“梧桐露滴鸳鸯瓦，杨柳
风寒翡翠堂。”《牡丹亭书景》云：“莺归小院穿青柳，燕蹴
飞花过粉墙。”《日暮》云：“林鸠唤友常知雨，海燕将雏不
避人。”《云林清趣》云：“采药一僧云外去，巢松双鹤雨中
还。”《送人》云：“南浦断虹收雨去，西风新雁带霜来。”《漫兴》
云：“南国音书归雁尽，西园风雨落花愁。”《和王长史》云：
“采得药苗还竹径，著残棋子坐花阴。”《红心驿》云：“枕上
梦回莺语滑，窗前风定柳阴凉。”《横堤晚望》云：“神如秋
水十分净，心似中原万里平。”皆风华和婉，沨沨乎盛
世之音也。